Diari Oficial de la Generalitat Valenciana


Sumari del DOGV 7793, del 30-05-2016 (2016/3397)

RESOLUCIÓ de 6 de maig de 2016, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 26/16-AIA Algemesí.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7793

Data del DOGV
:   30-05-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/3397


Data del document
:   06-05-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 6 de maig de 2016, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 26/16-AIA Algemesí. [2016/3397]  
De conformitat amb l'article 47.3 de la Llei 21/2013, de 9 de desembre, d'Avaluació Ambiental, el qual establix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
Publicar en el Diari Oficial de la Comunitat Valenciana l'informe d'impacte ambiental corresponent a l'expedient 26/16-AIA Algemesí.  
  
  
«Informe d'impacte ambiental  
Expedient: 26/2508-WNP.  
Títol: modificació no substancial de la instal·lació-document ambiental.  
Promotor: Biocom Energía, SL.  
Òrgan ambiental: Direcció General de Lluita Contra el Canvi Climàtic i Prevenció i Control de la Contaminació (Ref. 22/2015 IPPC).  
  
Localització: c/ Carnissers, 28-30, polígon industrial Cotes B, Algemesí (València).  
NIMA: 6685024617.  
  
Descripció del projecte  
Biocom Energía, SL, disposa d'una instal·lació de fabricació de biodièsel en el carrer Carnissers 28 i 30, del polígon industrial Cotes d'Algemesí (València), i ocupa les parcel·les 89-B i 90-B. Es tracta d'una planta industrial en què s'obté biodièsel i glicerina a partir d'olis vegetals (crus i usats), amb una capacitat productiva de 110.000 t/any de biodièsel i aproximadament 13.500 t/any de glicerina.  
El procés químic principal és la transesterificació, consistent en la reacció de l'oli (prèviament tractat per mitjà de desgomat i neutralització) amb metanol i metilat sòdic (catalitzador) a 60 ºC en una columna de reacció. Posteriorment es tracten els distints efluents per a obtindre els productes requerits.  
Les quantitats produïdes en la instal·lació fins al moment són inferiors a les previstes. A fi d'aconseguir els nivells de producció previstos, complir la normativa exigible al biodièsel i millorar la qualitat del biodièsel, s'ha presentat un projecte de modificació de les instal·lacions, que preveu les actuacions següents:  
1. Modificació del procés productiu. Ampliació de la nau de procés per a:  
- La inclusió d'una unitat de destil·lació de biodièsel, a fi d'augmentar el contingut de metilestiré del biodièsel del 93 % a més del 98-99 %. Este equip es complementa amb una caldera d'oli tèrmic i una torre de refrigeració.  
- La instal·lació d'una nova unitat d'esterificació àcida per a eliminar l'acidesa dels olis usats utilitzats com a matèria primera.  
2. Ampliació de les instal·lacions auxiliars.  
- Construcció d'un nou edifici d'oficines, una nau taller, una torre de refrigeració, una caldera d'oli tèrmic, una nova instal·lació d'osmosi inversa i dos nous llocs de càrrega-descàrrega de substàncies no classificades (olis, glicerina i gomes).  
- Modificació de la ubicació de la depuradora d'aigües residuals, ampliant el volum d'homogeneïtzació i tractament biològic.  
3. Ampliació del parc d'emmagatzematge de matèries primeres, productes i subproductes.  
El tanc d'emmagatzematge d'Infineum R408, passa a emmagatzemar biodièsel.  
La instal·lació s'ampliarà amb els depòsits nous següents:  
- Cubeta d'oli i biodièsel amb un depòsit d'oli, dos depòsits de biodièsel, un depòsit d'oleïnes, un depòsit de biodièsel bioheating, un depòsit de glicerina.  
- Cubeta d'àcid sulfúric amb un depòsit d'àcid sulfúric.  
4. Ampliació de la superfície de la parcel·la. L'empresa ha adquirit la parcel·la adjacent (denominada 98-B), de 2.800 m² de superfície, a fi de situar-hi l'ampliació del parc d'emmagatzematge, la depuradora, el nou edifici d'oficines i la nau taller. La superfície total disponible passarà a ser de 9.073,67 m².  
  
Tramitació administrativa  
Antecedents en matèria d'avaluació d'impacte ambiental.  
La instal·lació va obtindre autorització ambiental integrada per a la fabricació de biodièsel i glicerina a partir d'olis vegetals, per resolució de la Direcció General de Qualitat Ambiental de 27 de juny de 2007 (número 81/AAI/CV, NIMA 1027855442). En el si de la citada AAI, es va tramitar l'avaluació d'impacte ambiental del projecte, al considerar-se inclòs en l'epígraf 3.e de l'annex I del Decret 162/1990, de 15 d'octubre, que desplega la Llei 2/1989, de 3 de març, referent a les instal·lacions químiques integrades. Per Resolució de 13 de juny de 2007, de la Secretaria Autonòmica de Territori i Medi Ambient, es va emetre la declaració d'impacte ambiental (DIA) del projecte. Per Resolució de 3 de desembre de 2008, de la directora general de Gestió del Medi Natural, es va acordar la modificació de la condició quarta de la part dispositiva de la DIA, relatiu a enllumenat exterior de la instal·lació.  
  
Per mitjà de la Resolució de 16 de març de 2011, la Direcció General de Qualitat Ambiental va atorgar AAI per a la modificació substancial de la instal·lació, en relació amb el projecte de substitució de diversos tancs d'emmagatzematge de matèria primera: substitució d'un tanc de metilat sòdic i un tanc d'àcid clorhídric per altres dos de més capacitat i incloure un nou tanc per a Infineum R408 (additiu del biodièsel) en la cubeta de biodièsel. Prèviament a esta AAI, es va emetre la Resolució d'1 de juny de 2010, de la directora general de Gestió del Medi Natural, en què considera que no era necessari sotmetre a avaluació d'impacte ambiental la modificació de la instal·lació proposada.  
  
Modificació actual  
En l'actualitat, es tramita, davant de la Direcció General de Lluita Contra el Canvi Climàtic i Prevenció i Control de la Contaminació, una nova modificació, considerada inicialment com a no substancial. Amb data 29 de maig de 2015, es va rebre de l'òrgan substantiu sol·licitud de pronunciament sobre la necessitat o no de sotmetre l'actuació a avaluació d'impacte ambiental, i s'acompanya de la documentació següent:  
  
- Projecte tècnic visat el 17 de febrer de 2014.  
- Annex que modifica determinats apartats de l'anterior, datat al juny de 2014.  
Iniciat expedient de consulta (56/0481-STI), es va sol·licitar amb data 21 de setembre de 2015 l'ampliació de la documentació, D'acord amb el que establix l'article 45 de la Llei 21/2013, de 9 de desembre (elaboració d'un document ambiental), a fi de determinar la necessitat de sotmetre la modificació de la instal·lació a avaluació d'impacte ambiental.  
Amb data 15 de març de 2016, es va rebre de l'òrgan substantiu la documentació requerida (document ambiental datat al març de 2016), en què sol·licita l'emissió de pronunciament per este òrgan ambiental, per la qual cosa es va iniciar este expedient d'avaluació ambiental.  
  
  
Consideracions ambientals  
L'ampliació de l'activitat comporta un augment de la superfície associada a la planta. L'ampliació es desenvoluparà sobre terreny urbà d'ús industrial, en un polígon industrial degudament urbanitzat, amb bona accessibilitat i dotat dels servicis essencials per a l'exercici de l'activitat industrial, en particular, xarxa de pluvials i xarxa de sanejament connectada a depuradora. No es considera que el projecte comporte afecció sobre el territori.  
En relació amb el procés desenrotllat, és semblant a l'aplicat en l'actualitat. La producció màxima aconseguida fins al moment en la planta, és inferior a la capacitat productiva de disseny, tant per a biodièsel com per a glicerina d'acord amb la producció màxima reflectida en l'AAI). Les gomes es gestionen com a residu no perillós. Per a aconseguir esta capacitat i complir els estàndards vigents per al producte final, s'ha previst la introducció dels equips necessaris en el procés productiu i l'adequació del parc d'emmagatzematge. No es modifiquen les matèries primeres utilitzades, encara que la nova unitat d'esterificació requerix un nou reactiu, l'àcid sulfúric.  
  
L'ampliació del parc d'emmagatzematge es dissenya amb les necessàries mesures de seguretat i prevenció de vessaments per mitjà de cubetes, per a evitar la contaminació del terreny. S'adopten les condicions de seguretat establides en el Reial Decret 379/2001, de 6 d'abril.  
  
L'ampliació genera un augment en el consum de recursos naturals. El consum d'aigua de pou, es complementa amb el cabal aportat per la companyia subministradora de la zona, que acredita la disponibilitat. L'increment en relació amb la quantitat reflectida en l'AAI s'estima en uns 15.000 m³/any, necessaris per a véncer les pèrdues per evaporació de la nova torre de refrigeració. S'incrementa el consum d'energia elèctrica en percentatge significatiu. També augmenta el consum de gas natural a causa de la instal·lació de la nova caldera d'oli tèrmic.  
  
Es consideren les variacions en les emissions a l'atmosfera. A causa de la introducció de la nova torre, augmenta el volum de vapor d'aigua. Associades a la combustió de gas natural en la nova caldera, apareix un nou focus d'emissió, amb paràmetres que queden per davall dels límits establits en l'AAI sense necessitat d'implementar mesures correctores addicionals. Els bafs de metanol de les noves torres de rectificació contindran menys de 4 kg/t de metanol i menys de 50 mg/Nm³ de COT.  
  
Les variacions en el procés impliquen, així mateix, nous fluxos d'entrada a la depuradora. L'EDAR instal·lada té capacitat suficient per a l'increment del cabal. Este equip es trasllada a la parcel·la contigua per a permetre en el seu lloc l'ampliació del procés productiu. Durant les obres de trasllat (estimades en 1 setmana de duració), els efluents generats es retiraran i es gestionaran a través d'empresa autoritzada. La modificació no comporta la superació del cabal màxim d'abocament reflectit en l'AAI i es manté el compliment dels límits establits en l'ordenança municipal.  
En relació amb els residus sòlids generats en la instal·lació, no s'estima un augment en quantitat rellevant, i són, en tot cas, de característiques anàlogues als produïts en l'actualitat.  
Considerant la modificació en el seu conjunt, no implica un augment en la capacitat de producció de biodièsel de la planta i no s'incrementen de forma rellevant els residus, emissions i efluents associats al seu funcionament. Al contrari, sí s'incrementa el consum d'aigua i energia i s'augmenta la superfície associada a la planta. En tot cas, de forma global, no s'estimen efectes adversos significatius sobre el medi ambient derivats de l'ampliació, d'acord amb els criteris de l'article 7.2.c de la Llei 21/2013, de 9 de desembre.  
  
Consideracions jurídiques  
El projecte consistix en l'ampliació de les instal·lacions associades a una planta existent de fabricació de biodièsel. En relació amb la previsió continguda en l'article 7.2.c de la Llei 21/2013, s'ha revisat l'objecte d'esta reforma i la seua afecció ambiental, i es conclou que esta no comporta efectes ambientals rellevants.  
L'article 13 Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, atribuïx a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
  
Per tot això, fent ús de les facultats que tinc legalment atribuïdes, formule el següent,  
  
Informe d'impacte ambiental  
  
Primer  
L'actuació prevista en les instal·lacions de Biocom Energía, SL, ubicades en el carrer Carnissers, 28 i 30, del terme municipal d'Algemesí (València), consistents en l'ampliació de les instal·lacions en la parcel·la contigua 98-B del polígon industrial Cotes B, la modificació del procés productiu i l'ampliació del parc d'emmagatzematge i instal·lacions auxiliars, no requerix una avaluació d'impacte ambiental ordinària, i s'estima que el projecte de modificació presentat i les mesures protectores i correctores previstes, són suficients perquè no es produïsquen efectes significatius sobre el medi ambient, sense perjuí de l'obtenció prèvia de les autoritzacions sectorials que se li apliquen. En tot cas, seguixen en vigor les mesures establides en la DIA emesa per mitjà de la Resolució de 13 de juny de 2007, de la Secretaria Autonòmica de Territori i Medi Ambient, modificada per la Resolució de 3 de desembre de 2008, de la Direcció General de Gestió del Medi Natural.  
  
  
Segon  
Notificar a les persones interessades que contra esta resolució, ja que és un acte de tràmit, no es pot interposar cap recurs; sense perjuí que si és el cas procedisquen en via administrativa o judicial davant de l'acte, en este cas, d'autorització del projecte, d'acord amb el que disposa l'article 47.6 de la Llei 21/2013, de 9 de desembre.  
  
Tercer  
Publicar en el Diari Oficial de la Comunitat Valenciana este informe d'impacte ambiental, d'acord amb el que establix l'article 47.3 de la Llei 21/2013, de 9 de desembre.  
  
València, 31 de març de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 6 de maig de 2016.- El director general de Medi Natural i d'Avaluació Ambiental: Antoni Marzo i Pastor.